钦定古今图书集成/明伦汇编/皇极典/第215卷 > 隋
## 钦定古今图书集成/明伦汇编/皇极典/第215卷 > 隋

### 文帝以魏大统七年六月癸丑生于冯翊有紫气充庭

按《隋书文帝本纪》，文帝讳坚，皇妣吕氏，以大统七年
六月癸丑夜生高祖于冯翊般若寺，紫气充庭。有尼
来自河东，谓皇妣曰：“此儿所从来甚异，不可于俗间
处之。”尼将高祖舍于别馆，躬自抚养。皇妣尝抱高祖，
忽见头上角出，遍体鳞起。皇妣大骇，坠高祖于地。尼
自外入见曰：“已惊我儿，致令晚得天下。为人龙颜，额”
上有五柱入顶，目光外射，有文在手曰“王。”开皇元年
二月甲子，即皇帝位。仁寿三年夏五月癸卯，诏曰：“哀
哀父母，生我劬劳，欲报之德，昊天罔极。但风树不静，
严敬莫追，霜露既降，感思空切。六月十三日，是朕生
日，宜令海内为武元皇帝、元明皇后断屠。